मध्यप्रदेश की पारदी गैंग इन दिनों जिले में सक्रिय हो रही है। इस गैंग ने संगरिया, पीलीबंगा और नोहर में चोरी की तीन बड़ी वारदातों को अंजाम दिया है। संगरिया में भाजपा नेता के घर चोरी के बाद सीसीटीवी फुटेज से गैंग के सदस्यों की कद, काठी व वारदात के तरीके को समझने के बाद पुलिस अधिकारियों को इस गैंग के यहां सक्रिय होने का पता चला। खास बात है कि पारदी गैंग के सदस्य दिन में सामान बेचने के बहाने गली-मोहल्लों में रैकी करने आते हैं और रात्रि को वारदात को अंजाम देते हैं। गैंग की सक्रियता पर गंभीरता दिखाते हुए एसपी यादराम फांसल ने गुरुवार को क्राइम मीटिंग में इसको लेकर आवश्यक निर्देश दिए। आमजन को जागरूक कर गली-मोहल्लों, रेलवे स्टेशन व बस स्टैंड पर संदिग्ध नजर आने पर तत्काल पुलिस को सूचित करने को कहा है। एसपी ने थाना प्रभारियों को निर्देश दिए कि अपराधियों पर नजर रखने के लिए गश्त को प्रभावी करें। इस मौके पर एसीजेएम आशा चौधरी, एएसपी हरीराम, भादरा एएसपी नरेंद्रसिंह मीणा, सीओ हनुमानगढ़ विरेंद्र जाखड़, सीओ एससी-एसटी भंवरलाल मेघवाल, संगरिया सीओ देवानंद, टाउन सीआई रामप्रताप बिश्नोई, महिला थाना सीआई प्रदीप चारण, जंक्शन सीआई राजेश सियाग, सदर एसएचओ जगदीश पांडर सहित जिलेभर के थानाप्रभारी मौजूद थे।